Ο πρόεδρος Ομπάμα για την Ελληνική οικονομία
«θα συνεργαστούμε πλήρως τόσο σε διμερή βάση, όσο και μέσω διεθνών οικονομικών οργανισμών όπως το ΔΝΤ»
Ο Αμερικανός Πρόεδρος Μπαράκ Ομπάμα ανέφερε ότι «είναι θέμα χρόνου» για να εγκαταλείψει την εξουσία ο Λίβυος ηγέτης Μοαμάρ Γκαντάφι. Ο κ. Ομπάμα παραχώρησε συνέντευξη τύπου την Τρίτη στο Λευκό Οίκο, μαζί με την Γερμανίδα Καγκελάριο Άνγκελα Μέρκελ, που πραγματοποιεί επίσημη επίσκεψη στην Ουάσιγκτον. Τόσο ο ίδιος όσο και η κ. Μέρκελ ήταν ξεκάθαροι ότι ο κ. Γκαντάφι θα πρέπει να αποχωρήσει και να μεταβιβάσει την εξουσία στο λαό της Λιβύης. Ο Αμερικανός Πρόεδρος τόνισε ότι η επιχείρηση στη Λιβύη, της οποίας ηγείται το ΝΑΤΟ, έχει σημειώσει «σημαντική» πρόοδο στην προστασία του λαού της Λιβύης από μια «πιθανή σφαγή» από τις δυνάμεις του Μοαμάρ Γκαντάφι . Επίσης ο κ. Ομπάμα τόνισε ότι τόσο ο ίδιος όσο και η Γερμανίδα Καγκελάριος συμφώνησαν ότι η δημοσιονομική κρίση στην Ευρωζώνη πρέπει να αντιμετωπιστεί. Ο Αμερικανός Πρόεδρος επεσήμανε ότι ενδεχόμενη αποτυχία της Ελλάδας να αποπληρώσει το χρέος της θα ήταν «καταστροφική». «Μίλησα εκτενώς με την κ. Μέρκελ για την κατάσταση στην Ευρωζώνη» δήλωσε ο κ. Ομπάμα. «Είναι μία δύσκολη κατάσταση και όλοι το παραδεχόμαστε. Το δημοσιονομικό χρέος της Ελλάδας είναι σημαντικό και θα χρειαστούν δύσκολα μέτρα για την βελτίωση της κατάστασης, αλλά η χώρα βρίσκεται υπό την πίεση των διεθνών αγορών. Και φυσικά σαν μέλος της Ευρωζώνης η Ελλάδα, όπως είναι φυσικό, στρέφεται στους Ευρωπαίους εταίρους της για να την βοηθήσουν να βρει τρόπο επίλυσης της κατάστασης. Η Γερμανία είναι ηγετικός παράγων καίριας σημασίας σ’ αυτή τη διαδικασία και η πολιτική διάσταση του θέματος είναι δύσκολη». «Αλλά είμαι σίγουρος ότι η Γερμανία σε συνεργασία με τους υπόλοιπους κύριους συντελεστές στην Ευρώπη, θα βοηθήσουν την Ελλάδα να επιστρέψει σε πορεία ανάπτυξης, έτσι ώστε το χρέος της να γίνει πιο διαχειρήσιμο. Πάντως χρειάζεται υπομονή και χρόνος και εμείς δεσμευόμαστε ότι θα συνεργαστούμε πλήρως για την επίλυση όλων αυτών των θεμάτων τόσο σε διμερή βάση, όσο και μέσω διεθνών οικονομικών οργανισμών όπως το Διεθνές Νομισματικό Ταμείο». «Οι Ευρωπαίοι είναι εκείνοι που τελικά θα αποφασίσουν τι βήματα χρειάζεται να γίνουν για να αντιμετωπιστεί η κατάσταση» επεσήμανε ο Αμερικανός Πρόεδρος. «Εκείνο που πρέπει να κάνουν είναι να εξισορροπήσουν την ανάγκη που υφίσταται για ανάπτυξη στην Ελλάδα και αυτό σημαίνει ότι χρειάζεται να γίνουν ιδιωτικές επενδύσεις εκεί και παράλληλα να εφαρμοστούν δομικές μεταρρυθμίσεις που θα κάνουν την χώρα πιο ανταγωνιστική και θα προσδώσουν μεγαλύτερη διαφάνεια στο οικονομικό της σύστημα. Πάντως εν όψει του επιπέδου στο οποίο βρίσκεται το εξωτερικό χρέος της Ελλάδας, θα πρέπει άλλες χώρες της Ευρωζώνης να την υποστηρίξουν και όσοι χρηματοδοτούν σήμερα το Ελληνικό χρέος χρειάζεται να λάβουν ορισμένες αποφάσεις από κοινού με χώρες της Ευρωζώνης για τον χειρισμό του χρέους αυτού». «Εκείνο που εμείς έχουμε κάνει είναι ότι διακηρύξαμε στην Γερμανία και άλλες ενδιαφερόμενες χώρες ότι θα είμαστε στο πλευρό τους και ότι ενδιαφερόμαστε να παράσχουμε υποστήριξη» συνέχισε ο Πρόεδρος Ομπάμα. «Πιστεύουμε ότι η οικονομική ανάπτυξη των Ηνωμένων Πολιτειών εξαρτάται από μια λογική διευθέτηση του θέματος αυτού. Είμαστε της γνώμης πως θα ήταν καταστροφική για μας και για όλους να αντιμετωπίσουμε μια οικονομική κατάρρευση στην Ευρώπη επειδή κάτι τέτοιο θα σηματοδοτούσε το ξεκίνημα μιας σειράς άλλων εξελίξεων, και είμαι βέβαιος ότι η Καγκελάριος Μέρκελ συμμερίζεται την άποψη αυτή». Καταλήγοντας ο Αμερικανός Πρόεδρος τόνισε: «Θα συνεχίσουμε να εργαζόμαστε για την επίλυση του προβλήματος μεθοδικά και θα βοηθήσουμε με οποιονδήποτε τρόπο μπορούμε για να διασφαλιστεί ότι θα εφαρμοστούν οι καλύτερες ιδέες για την διευθέτηση του θέματος».